
    Denne boka er et lite bidrag til å stanse

    det globale problemet med mobbing.

    Den er tilegnet sønnen min, Kiyoshi,

    i håp om at barna våre kan få vokse opp

    i en bedre og snillere verden.

    Hvorfor meg?

    Hvorfor deg?


    Du er ikke alene.

    Mobbing er en global epidemi.


    


    Jeg er utvilsomt en mobbers drøm.


    Uten armer. Uten bein. Uten mulighet til å forsvare meg.


    Av en eller annen grunn ble jeg født uten armer og bein, men jeg ble velsignet på mange andre måter. Den største velsignelsen var en kjærlig og støttende familie. De beskyttet og oppmuntret meg de første årene av livet. Men da jeg forlot familiens beskyttende boble og bega meg ut i barneskolens korridorer og lekeplasser, føltes det som om jeg hadde en målskive på brystet med påskriften: «Mobbere, sikt her!»


    Jeg følte meg helt alene i møte med mobberne, men det var jeg ikke. Og det er ikke du heller.


    Hvis du har blitt mobbet, er det aller første du må vite at alle verbale angrep, ekle kommentarer og stygge handlinger ikke handler om deg, noen feil ved deg eller noe du har gjort. Mobbere sliter med sine egne problemer. De plager deg for å føle seg bedre, for å få utslipp for sitt eget sinne, for å kjenne seg sterkere eller til og med fordi de ikke kommer på noe annet.


    Jeg vet det er teit, men det er sant.


    Som tenåring kastet jeg bort mye tid på å lure på hvorfor akkurat jeg ble mobbet. Det var spesielt én fyr som plaget meg. Han mobbet alle, men av en eller annen grunn tok jeg det personlig. Jeg skjønte ikke hvorfor. Til slutt innså jeg at det ikke var jeg som hadde problemer, men han.


    Det er kanskje en som mobber deg, som plager livet av deg, så du får skikkelig vondt i magen. Han plager deg til og med i drømme, men du klarer ikke å forstå hvorfor han mobber deg. Nå skal jeg fortelle deg noe fint og viktig:


    Det spiller ingen rolle hvorfor du blir mobbet. Du er verdifull uansett.


    Det viktigste for meg og alle andre som er glad i deg, er at du kjenner deg trygg og har det bra. Derfor skal vi hjelpe deg så du blir trygg og glad igjen, i stedet for å fokusere på hvorfor du blir mobbet.


    Høres det ut som en god plan? Jeg tenkte meg det!


    Men før vi går videre, skal du vite at det ikke finnes én enkel, ufeilbarlig strategi for å takle alle mobbere. Men jeg anbefaler definitivt ikke å ty til vold, hvis du kan unngå det! La aldri en mobber lokke deg til å slåss. Hvis noen angriper deg, kan du forsvare deg, men så bør du komme deg unna så fort du bare kan. Hvis du har grunn til å tro at en mobber har tenkt å skade deg fysisk, er det viktig at du snakker med en voksen som kan hjelpe deg før det skjer.


    Mobbeepidemien


    Det er viktig å forstå helt fra begynnelsen av at det er mange som sliter med det samme problemet som deg. Mobbing er dessverre like vanlig som forkjølelse eller å sparke borti noe med tåa. Jeg reiser rundt i hele verden og snakker med ungdom om dette, og overalt jeg kommer er de bekymret for mobbing. Tenåringer i alle skoler i alle byer i alle land forteller meg at de har psykiske, emosjonelle, fysiske og åndelige skader etter mobbing.


    En tenåring i Kina fortalte meg at han hadde prøvd å begå selvmord åtte ganger fordi han ble mobbet på skolen. Ei søt, lita koreansk jente i Boise, Idaho kom gråtende bort til meg etter at jeg holdt en forelesning om mobbing. Hun sa: «Jeg blir ertet hver eneste dag fordi jeg er den eneste asiaten på hele skolen.»


    Mobbeofre forteller meg liknende historier i Chile, Brasil, Australia, Russland og Serbia – ja, alle land jeg kommer til. Mobbing finnes overalt, og det forekommer i mange former. De fleste av oss husker bøller som truet med å banke oss opp i barndommen, som gjorde narr av oss eller ødela vennskap. Voksne kan oppleve mobbing i form av seksuell trakassering eller diskriminering på grunn av rase, religion, seksuell identitet eller funksjonshemminger. Mobberne kan være alt fra sjefen til kolleger, lærere, trenere eller kjærester – hvem som helst som misbruker sin makt eller stilling.


    Det er trist å si det, men foreldre kan også være mobbere. Selvmord er et stort problem blant unge mennesker i Asia. En del av problemet er at mange tenåringer har et enormt press på seg hjemmefra til å få toppkarakterer, så de kommer inn på de beste skolene og får de beste jobbene med de høyeste lønningene. Foreldre ønsker naturligvis at barna deres skal gjøre det bra, men det er faktisk en form for mobbing hvis en mor eller far bare støtter barnet sitt hvis det lykkes i deres øyne. Jeg vet om ett tilfelle der foreldrene brant sønnen sin med sigaretter fordi de ikke var fornøyd med karakterene hans! Det er selvsagt et ekstremt tilfelle, men jeg har hørt liknende historier mange steder i verden.


    Det vanligste er å bli mobbet og plaget hvis man er «annerledes» på noe vis. Jeg er skoleeksempelet på det. Jeg har vært en mobbemagnet mesteparten av livet. Jeg har fått alle slags grusomme kommentarer om det å mangle armer og bein. Onde vitser. Til og med fysiske trusler.


    Det gjør vondt å bli mobbet.


    Det hjalp ikke akkurat at familien min flyttet noen ganger da jeg var i skolealder. Vi reiste fra den ene enden av Australia til den andre, deretter til USA og så tilbake igjen. På hver ny skole var jeg ikke bare den eneste eleven uten armer og bein, jeg var vanligvis den eneste i rullestol. Da vi flyttet til USA, hadde de tre grunner til å mobbe meg: Jeg var den eneste på skolen uten armer og bein, den eneste på skolen i rullestol og den eneste på skolen med australsk aksent!


    Annerledes, jeg? Jepp, mate!


    Jeg stakk meg definitivt ut, og det faktum at jeg ofte var den nye fyren uten venner gjorde meg til et enda lettere bytte. Men jeg skjønte ganske tidlig at mobbere klarer å finne en grunn til å plage akkurat dem de ønsker. De smarte ble kalt «nerder», de høye ble kalt «stankelbein» og de lave ble kalt «rumpetroll». Hvis det dukker opp noen som er perfekte, vil mobbere sannsynligvis erte dem for å være «for perfekte».


    Men det gjør vondt å bli mobbet. Det er en forferdelig opplevelse som kan føles evigvarende. Som en som har opplevd det i tenårene og fortsatt støter på det fra tid til annen, er jeg her for å gi deg håp og fred. Du kan heve deg over det!


    Hvordan heve seg over mobbing


    Gud satte deg her på jorden fordi han elsker deg og har en plan for deg. Med hans hjelp og veiledning fra Bibelen kan du sette mobberne i rett perspektiv, så de ikke får makt over deg. Jeg er et eksempel på at hvem som helst kan heve seg over mobbing og få et sinnssykt kult liv. Jeg vet at du kan gjøre det samme.


    Selv om det er forferdelig å bli mobbet, kan det også være en fantastisk mulighet.


    For å hjelpe deg i gang, har jeg lyst til å legge en tanke i hodet på deg. Det er selvsagt utilslørt hjernevask, så hvis du trenger beskyttelse, kan du surre litt aluminiumsfolie rundt hodet. (Det ser kanskje tåpelig ut, men det er greit for meg.) Tanken jeg vil gi deg er denne: Selv om det er forferdelig å bli mobbet, kan det også være en fantastisk mulighet.


    Jeg vet hva du tenker: Nick må ha blitt sparka i huet av en kenguru! Nei, det var faktisk en wallaby, en minikenguru. Men i motsetning til deg, tror jeg faktisk at du kan gjøre din onde mobber til en kilde til noe godt i livet ditt. Hvorfor ikke snu om på ting, i stedet for å la motstanderen din drive deg til vanvidd, gjøre deg deprimert, plage deg i tankene hvert sekund, ta fra deg nattesøvnen og trampe i stykker alle de fine drømmene dine?


    Mobbere er ute etter å plage deg. I stedet for å la dem lykkes med det, kan du bruke dem som personlige motivatorer. Tråkk på gassen og etterlat mobberen i støvet. På de neste sidene skal jeg hjelpe deg med å lage et antistoff mot mobbing. Det er en prosess som handler om å bygge opp indre styrke, fra dine innerste tanker og følelser – i hjertet og sjelen – til måten du ser verden på, tar avgjørelser og handler. Du bygger et indre forsvarsverk mot mobbere ved å:


    1. finne ut hvem du er, så ingen mobber kan få deg til å tro noe annet eller trykke deg ned.


    2. ta ansvar for din egen oppførsel og lykke, så mobberne ikke får noen makt over deg.


    3. opprette sterke verdier som ingen mobber kan rokke ved.


    4. skape en indre trygghetssone, der du kan gå i tankene for å hente styrke og trøst.


    5. forme sterke og gode relasjoner som kan støtte deg hvis du blir mobbet.


    6. lære å håndtere følelsene dine, så mobberne ikke når inn til deg.


    7. utvikle en åndelig grunnvoll, så du har fred inni deg og du føler deg sterk.


    8. bruke muligheten til å lære av dine erfaringer med mobbere, så du blir sterkere, klokere, mer selvsikker, mer trosfylt og mer rustet til å takle utfordringer.


    9. legge en egen forsvarsstrategi mot mobbere, så du blir klar til å takle mobbere av alle slag.


    10. få empati, så du ser andres behov og hjelper dem med å overvinne mobbing.


    Når alt dette er på plass, har du utviklet et eget forsvarssystem mot mobbing. Da kan du slutte deg til meg i kampen om å stanse mobbeepidemien, så ingen flere må lide. Sammen skal vi få en slutt på denne epidemien, med Guds hjelp.


    Folk som mobbes blir altfor ofte mobbere selv. Det er en ond sirkel, og et av målene med å skrive denne boka er å bryte den sirkelen og hjelpe deg, slik at du kan hjelpe meg og alle de andre på hele kloden som ønsker å få slutt på mobbing.


    Vi kan klare det! Vi kan slå oss sammen og gjøre verden mobbefri. I 2012 besøkte jeg en skole på Hawaii for å snakke om mobbing. Ett år senere fikk jeg et brev fra rektoren der det sto at besøket mitt hadde forandret miljøet på skolen. Han sa at de ikke hadde ett eneste tilfelle av mobbing hele året etter at jeg var der!


    Det første skrittet for å bli med på denne kampanjen er å lese denne boka. Vær så snill og gi den videre når du er ferdig med den. Fortell det du har lært til søsknene dine, vennene, foreldrene, lærerne og alle andre du tror kan ha nytte av det.


    Hvis du er tenåring og føler deg hjelpeløs mot mobbing av alle slag, vil denne boka hjelpe deg til å skjønne hva mobberne driver med: De prøver å trykke deg ned, så de kan føle seg overlegne. Du kan hindre dem i å lykkes. Hør heller på oss som elsker deg når vi sier at du er viktig for oss og Skaperen. Du er et Guds barn, skapt i hans bilde. Du er vakker. Du er perfekt og unik – ingen er som deg.


    Det betyr selvsagt ikke at du er feilfri, men det er jo det som er så fint. Vi er alle perfekte og defekte samtidig. Gud skapte oss sånn fordi begge deler er vakkert, og begge deler er viktig.


    Etter at du har lest denne boka, vil du kunne si følgende uten å nøle:


    • Mobbere kan ikke såre meg eller kontrollere meg, for jeg vet hvem jeg er og hvor jeg skal.


    • Ingen andre skal få makt til å trykke meg ned. Jeg tar selv ansvar for min egen lykke.


    • Verdiene mine er urokkelige. Jeg har en plan for livet mitt basert på dem.


    • Styrken min kommer innenfra, og ingen mobber kan gjøre meg usikker.


    • Jeg vet at familien og vennene mine alltid vil forsvare meg, akkurat som jeg alltid vil forsvare dem.


    • Jeg er klar over følelsene mine, spesielt sinne og frykt, og jeg styrer dem, slik at jeg kan tenke og handle positivt.


    • Mitt åndelige liv gir meg kraft og styrke. Jeg vet jeg ble skapt for en hensikt og at jeg er elsket uten forbehold. Når jeg er svak er Skaperen sterk.


    • Jeg finner noe positivt ved enhver utfordring, også når jeg blir mobbet.


    • Jeg vil prøve å hjelpe andre så ofte jeg kan, spesielt de som blir mobbet.


    Vi skal bygge forsvarsverket ditt mot mobbere sammen. Du vil føle deg sterkere enn noen gang før, og du vil være godt forberedt til å møte alle utfordringene livet slynger mot deg.


    Jeg er glad i deg.


    Nicks sammendrag av kapittel en:


    • Mobbing er en global epidemi. Hvis du blir mobbet, er du ikke alene – og det er masse hjelp å få.


    • Når noen plager deg, handler det ikke om at det er noe feil med deg, men om mobberens egne problemer. Prøv derfor ikke å ta det personlig.


    • Det finnes ikke én ufeilbarlig strategi når det gjelder å takle mobbing. Den beste løsningen er å bygge indre styrke og legge strategier for ulike scenarioer du kan møte.


    • Hvis du blir angrepet av en mobber, kan du forsvare deg, men kom deg unna så fort du bare kan. Hvis du har grunn til å tro at en mobber planlegger å skade deg fysisk, er det viktig at du snakker med en voksen som kan hjelpe deg før det skjer.

  

OEBPS/Images/Nick_Vujicic_fmt.jpeg
NICK VUJICIC

VAR
STERK

Du kan overvinne mobbing
(og andre ting som trykker deg ned)





OEBPS/Images/Proklamedia_UiO_logo_s_fmt.jpeg
D)

PROKLAMEDIA





OEBPS/Images/Var_sterk_fmt.jpeg
New York Times og internasjonalt bestselgende forfatter av Liv uten grenser

Du kan overvinne mobbing

(og andre ting som trykker deg ned)






